CCXL.  Privilegium pro monasterio S. Augustini Morinensi.   (Anno 1147, Nov. 22.) [HUGO,  Ann. Praem.,  I, Pr., p. 131.]
Author: Eugenius III

EUGENIUS episcopus, servus servorum Dei, dilectis filiis ALELMO abbati Ecclesiae Beati Augustini, ejusque fratribus tam praesentibus quam futuris, regularem vitam professis, in perpetuum.

Desiderium quod ad religionis propositum et animarum salutem pertinere monstratur, auctore Deo, sine aliqua dilatione est complendum. Eapropter, dilecti in Domino filii, vestris justis postulationibus clementer annuimus, et praefatam ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona eadem ecclesia in praesentiarum juste et canonice possidet, aut in futurum, concessione pontificum, largitione regum vel principum, oblatione fidelium, seu aliis justis modis poterit adipisci, firma vobis vestrisque successoribus et illibata permaneant; in quibus haec propriis duximus exprimenda vocabulis: Altaria videlicet de Nielles, de Quaquella, de Beinghem, de Haringes, de Rincy, quae a venerabili fratre nostro Milone Morinensi episcopo, ecclesiae vestrae concessa sunt, et scripto suo firmata; terram in qua atrium est, quam Robertus de Corbeia et filii ejus, et Hugo de Sobrois, ecclesiae vestrae concesserunt; ex dono Heliae militis filii ejus, pratum; terram Sancti Philiberti, quam Amalricus vobis sub annuo censu dimidii modii frumenti et dimidii avenae concessit, terram uxoris Roberti de Corbeia in Arnoldi valle; terram Licendis molendinariae in parochia de Nielles; terram de Laris, sicut a monasterio de Corbeia vobis pro decem solidis annuatim persolvendis concessa est: terram totam, quam Hugo de Chertucia in territorio de Alceris habuit, sicut eam vobis pro marca argenti singulis annis censualem concessit. Decernimus ergo ut nulli omnino hominum liceat praefatam Ecclesiam temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum, pro quorum sustentatione ac gubernatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen.Ego Hubaldus presbyter cardinalis titulo SS. Ego Eugenius Catholicae Ecclesiae episcopus. Ego Albericus Ostiensis episcopus. Ego Imarus Tusculanus episcopus. Joannis et Pauli. Ego Wilbertus indignus sacerdos titulo Sancti Marci. Ego Aribertus presbyter cardinalis titulo Sanctae Anastasiae. Ego Hugo presbyt. cardinalis titulo in Lucina. Datum Lugduni per manum Willonis sanctae Romanae Ecclesiae diaconi cardinalis et cancellarii, X Kalend. Decembris, indict XI, anno 1148, pontificatus vero domni Eugenii III papae anno tertio.